**ΔΗΜΟΤΙΚΟ ΣΧΟΛΕΙΟ ΜΕΝΙΔΙΟΥ ΑΜΦΙΛΟΧΙΑΣ**

**¨ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΣΧΟΛΕΙΟΥ¨**

**ΜΕΝΙΔΙ: 2023 – 2024**

**ΕΙΣΑΓΩΓΗ**.

Σκοπός του σχολείου είναι η ολόπλευρη και αρμονική ανάπτυξη των πνευματικών, σωματικών και ψυχικών δυνάμεων των μαθητών. Η δημιουργία ισορροπημένων και ολοκληρωμένων προσωπικοτήτων.

Το σχολείο είναι ο χώρος που οι μαθητές ζουν πολλές ώρες, μαθαίνουν, σκέφτονται, δημιουργούν, παίζουν, κάνουν φιλίες, διαμορφώνουν χαρακτήρα, στάσεις και αξίες ζωής.

Με τον όρο σχολικό κανονισμό εννοούμε το σύνολο των όρων και κανόνων που αποτελούν προϋποθέσεις για να πραγματοποιείται ανενόχλητα, μεθοδικά και αποτελεσματικά το έργο του σχολείου.

Η εφαρμογή του σχολικού κανονισμού δεν έχει σκοπό να περιορίσει την ελευθερία του μαθητή, αλλά μέσα από την καθιέρωση και εφαρμογή των κανόνων, να βοηθήσει τη σχολική κοινότητα να διαμορφώσει υγιείς προσωπικότητες, να μάθει στα μέλη της να σέβονται τις ελευθερίες των άλλων και να εδραιώσει δημοκρατικές αρχές.  
  
Οι κανόνες είναι απαραίτητοι για την ομαλή και εύρυθμη λειτουργία τoυ σχολείου μας. Για το λόγο αυτό, παραθέτουμε τον εσωτερικό κανονισμό λειτουργίας του, όπως εγκρίθηκε από το Σύλλογο Διδασκόντων.

**1) ΓΟΝΕΙΣ**

**Γενικό πλαίσιο**

Οι γονείς και οι κηδεμόνες εγγράφουν το/τη μαθητή/ηρια στο σχολείο, επικοινωνούν συχνά με τη Διεύθυνση και με τους εκπαιδευτικούς της τάξης και παρακολουθούν με ενδιαφέρον τη φοίτηση. Επίσης, οι ίδιοι οφείλουν να ενημερώνουν υπεύθυνα το σχολείο για όλα τα ζητήματα τα οποία σχετίζονται με το/τη μαθητή/ήτρια και επηρεάζουν τη σχολική επίδοση και τη συμπεριφορά τους στο σχολείο.

Κάθε φορά που δημιουργείται ένα θέμα το οποίο σχετίζεται με ένα/μία συγκεκριμένο/η μαθητή/ήτρια και πρόκειται να απασχολήσει το σχολείο, αμέσως ενημερώνεται ο γονέας/κηδεμόνας, ο οποίος με τη σειρά του θα πρέπει να συνεργαστεί με το σχολείο.

Για τη συμμετοχή των μαθητών σε ορισμένες σχολικές εκδηλώσεις είναι απαραίτητο να υπάρχει έγκριση του γονέα/κηδεμόνα, όπως ορίζεται από την κείμενη νομοθεσία. Επίσης το σχολείο μπορεί να ζητήσει τη γνώμη ή την έγκριση του γονέα/κηδεμόνα για κάποιες άλλες εκδηλώσεις, για τις οποίες δεν υπάρχει σχετική πρόβλεψη.

Ο γονέας /κηδεμόνας δικαιούται να έχει πλήρη και υπεύθυνη ενημέρωση για τον/τη μαθητή/ήτρια και οφείλει να προσέρχεται στις συγκεντρώσεις που ορίζει ο εκάστοτε εκπαιδευτικός της τάξης.

Ο Σύλλογος Γονέων και Κηδεμόνων αποτελεί τη συλλογική έκφραση της άποψης των γονέων και κηδεμόνων των μαθητών. Το σχολείο χρειάζεται και επιδιώκει τη συνεργασία του Συλλόγου για την προαγωγή του σχολικού έργου. Είναι προφανές ότι το εκπαιδευτικό έργο ανήκει στην αρμοδιότητα και ευθύνη του Συλλόγου των εκπαιδευτικών, της Διεύθυνσης του σχολείου και του Συντονιστή Εκπαιδευτικού Έργου. Τα θέματα όμως της παιδαγωγικής λειτουργίας, των ενδοσχολικών και εξωσχολικών εκδηλώσεων και το γενικότερο κλίμα στο σχολικό χώρο επηρεάζονται από την καλή συνεργασία των εκπαιδευτικών, της Διεύθυνσης και του Συλλόγου Γονέων και Κηδεμόνων.

**Συνεργασία με το Σχολείο**

Οι γονείς οφείλουν να προσέρχονται στο σχολείο στις παρακάτω περιπτώσεις:

Μια φορά το μήνα για να πληροφορούνται για την πρόοδο και τη διαγωγή των μαθητών. Κατά την ώρα της ενημέρωσης ο γονέας/κηδεμόνας έχει την ευθύνη του/της μαθητή/ήτριας εκτός εάν αυτός/ή φοιτά στο Ολοήμερο Πρόγραμμα.

Στο τέλος κάθε τριμήνου για τη βαθμολογία

Όσες φορές κληθούν εκτάκτως από τη Διεύθυνση ή κάποιο Εκπαιδευτικό

Στις πολιτιστικές εκδηλώσεις του Σχολείου

Στις ειδικές συγκεντρώσεις Γονέων και Κηδεμόνων

Στο τέλος κάθε διδακτικού έτους για τους τίτλους προόδου / σπουδών.

Επίσκεψη των γονέων μπορεί να γίνει σε χρόνο που έχουν ορίσει οι εκπαιδευτικοί και έχουν κάνει έγκαιρα γνωστό.

Για οποιαδήποτε έκτακτη περίπτωση, οι γονείς επικοινωνούν τηλεφωνικά με το σχολείο και κανονίζουν συνάντηση με τη Διεύθυνση.

Οι γονείς/κηδεμόνες διαβάζουν προσεκτικά όλες τις ανακοινώσεις που μεταφέρουν οι μαθητές στο σπίτι, αναρτώνται στην κεντρική είσοδο του σχολικού κτηρίου ή στην ιστοσελίδα του σχολείου.

Οφείλουν ακόμη να γνωστοποιούν εγκαίρως στο δάσκαλο της τάξης και στη Διεύθυνση κάθε ιδιαιτερότητα που αφορά τη σωματική και ψυχική υγεία του μαθητή (π.χ. αλλαγή οικογενειακής κατάστασης, ασθένεια του μαθητή ή μέλους της οικογένειας, αλλαγή κατοικίας κ.λπ.). Σε περίπτωση χρόνιων ασθενειών ή αλλεργιών, ο γονέας / κηδεμόνας οφείλει να ενημερώνει εγγράφως και αναλυτικά το σχολείο για τη φαρμακευτική αγωγή. Τα στοιχεία πρέπει να είναι καταγεγραμμένα στο Ατομικό Δελτίο Υγείας Μαθητή (Α.Δ. Υ.Μ.).

Κανένας ενήλικος δεν έχει δικαίωμα να νουθετεί, να επιπλήττει ή να τιμωρεί μαθητή στο χώρο του σχολείου. Για οποιοδήποτε θέμα προκύψει, οι γονείς οφείλουν να ενημερώνουν το/τη δάσκαλο/α της τάξης ή τη Διεύθυνση οι οποίοι και αναλαμβάνουν τη διευθέτηση του ζητήματος.

Γενικότερα κανένας ανήλικος ή ενήλικος δεν έχει δικαίωμα να βρίσκεται στο κτήριο ή στο προαύλιο του σχολείου χωρίς να έχει πάρει άδεια.

Οι γονείς ή οι ενήλικες που συνοδεύουν τα παιδιά κατά την πρωινή τους άφιξη τα παραδίνουν και αποχωρούν με το κουδούνι της έναρξης των μαθημάτων.

Οι γονείς ή οι ενήλικες που παραλαμβάνουν τα παιδιά κατά τη λήξη του υποχρεωτικού πρωϊνού προγράμματος και του Ολοήμερου παραμένουν έξω από την είσοδο και δεν επιτρέπεται να εισέρχονται στον χώρο του σχολείου. Φροντίζουν δε να προσέρχονται εγκαίρως την προβλεπόμενη από το σχολικό πρόγραμμα ώρα λήξης των μαθημάτων.

Σε περίπτωση απουσίας μαθητή είναι καλό να ενημερώνεται έγκαιρα το σχολείο, όπως επίσης και το σχολείο επικοινωνεί με την οικογένεια ιδιαίτερα σε περίπτωση μακρόχρονης ή επαναλαμβανόμενης απουσίας.  Το τηλέφωνο του σχολείου 2681088229 είναι στη διάθεσή σας για οποιαδήποτε ενημέρωση.Παρακαλούμε βεβαιωθείτε ότι οι δάσκαλοι έχουν τα  σωστά τηλέφωνά σας.

Σε περίπτωση που κάποιος από τους γονείς του μαθητή δεν έχει την κηδεμονία του πρέπει να ενημερωθεί άμεσα το σχολείο.

Οφείλουμε όλοι να δημιουργήσουμε καλό κλίμα συνεργασίας σχολείου – σπιτιού.

Θα πρέπει να γνωστοποιούνται  έγκαιρα από όλους τους εκπαιδευτικούς οι ημέρες και ώρες των προγραμματισμένων μηνιαίων συναντήσεων γονέων-εκπαιδευτικών.

Κατά την έναρξη κάθε σχολικού έτους, κάθε οικογένεια δηλώνει εγγράφως ποια πρόσωπα θα παραλαμβάνουν τους/τις μαθητές/ήτριες στο τέλος του ωραρίου τους.

**2) ΜΑΘΗΤΕΣ – ΣΧΟΛΙΚΗ ΖΩΗ**

**Φοίτηση Μαθητών**

Το σχολείο αποτελεί φυσικό χώρο αγωγής και μάθησης. Η συμμετοχή των μαθητών/τριών πρέπει  να είναι τακτική, ενεργός και συστηματική. Η ελλιπής φοίτηση και μάλιστα χωρίς σοβαρό λόγο, υπονομεύει το σχολικό έργο και δυσχεραίνει την πρόοδο τους.

Η φοίτηση των μαθητών/τριών, σύμφωνα με την ισχύουσα νομοθεσία, είναι υποχρεωτική.

Οι μαθητές/ήτριες τηρούν το ωράριο του καθημερινού προγράμματος ιδίως τηρούν την ώρα έναρξης των μαθημάτων και κάθε άλλης σχολικής εκδήλωσης (πρωινή προσευχή, εορταστικές εκδηλώσεις, εκπαιδευτικές επισκέψεις, εκδρομές κ.ά.).

Οι απουσίες είναι ένα από τα το μεγαλύτερα εμπόδια της προόδου των μαθητών. Εάν δεν υπάρχουν σοβαροί λόγοι υγείας ή ανωτέρας βίας κάθε απουσία είναι αδικαιολόγητη.

Η απουσία από τα μαθήματα δικαιολογείται μόνον όταν συντρέχει σοβαρός λόγος (ασθένεια, έκτακτα οικογενειακά γεγονότα κ.ά.).

Σε περίπτωση απουσίας, ο γονέας/κηδεμόνας οφείλει να ενημερώνει το σχολείο. Σε αντίθετη περίπτωση, το σχολείο μπορεί να κινήσει τις προβλεπόμενες από το νόμο διαδικασίες.

Σε περίπτωση που κάποιος/α μαθητής/ήτρια χρειαστεί, για ειδικό λόγο, να αποχωρήσει πριν τη λήξη των μαθημάτων, ο γονέας/κηδεμόνας χρειάζεται να ενημερώσει εγκαίρως, την ίδια ημέρα, τον εκπαιδευτικό της τάξης.

Για τη συμμετοχή των μαθητών στο μάθημα της Φυσικής Αγωγής, καθώς και στις αθλητικές δραστηριότητες του σχολείου, είναι απαραίτητη η συμπλήρωση Ατομικού Δελτίου Υγείας Μαθητή (Α.Δ.Υ.Μ.) το οποίο ισχύει για τρία χρόνια για τους μαθητές των Α΄ και Δ΄ τάξεων.

**Άφιξη στο σχολείο**

Ο Σύλλογος Διδασκόντων και η Διεύθυνση του σχολείου στην αρχή της σχολικής χρονιάς γνωστοποιούν στους γονείς και τους μαθητές το πρόγραμμα ημερήσιας λειτουργίας του κλασικού και του ολοήμερου προγράμματος

Η άφιξη των μαθητών το πρωί γίνεται από τις 8:00 ως τις 8: 15  από την κεντρική είσοδο του σχολείου.

Η έγκαιρη προσέλευση βοηθά στην εύρυθμη λειτουργία του σχολείου. Σε περίπτωση που κάποιος μαθητής καθυστερήσει δικαιολογημένα έρχεται στο σχολείο συνοδευόμενος από τον κηδεμόνα του **.**

Οι ενήλικες που συνοδεύουν τα παιδιά τους το πρωί, αφού βεβαιωθούν ότι εισήλθαν  στο προαύλιο,  αποχωρούν αμέσως μόλις χτυπήσει το κουδούνι της έναρξης των μαθημάτων.

Η επίσκεψη και η παραμονή των γονέων στις αίθουσες, την ώρα του μαθήματος δεν επιτρέπεται. Οι γονείς εισέρχονται στο σχολείο μόνο κατά τις προγραμματισμένες ώρες συναντήσεων με τους εκπαιδευτικούς των τάξεων και μετά από άδεια του Διευθυντή.

Οι Διευθυντές είναι υποχρεωμένοι για την ασφάλεια των παιδιών να διατηρούν τις θύρες εισόδου και εξόδου του σχολείου τους κλειστές καθ’ όλη τη διάρκεια λειτουργίας του σχολείου.

**Αποχώρηση από το σχολείο**

Οι μαθητές δεν αποχωρούν σε καμία περίπτωση πριν από τη λήξη των μαθημάτων  χωρίς άδεια. Αν παρουσιαστεί ανάγκη αποχώρησης κατά τη διάρκεια του σχολικού ωραρίου (π.χ. ασθένεια) γίνεται πάντοτε με τη συνοδεία γονέα ή κηδεμόνα και φυσικά αφού ενημερωθεί γι’ αυτό ο εκπαιδευτικός της τάξης ή η Διεύθυνση του σχολείου.

Με τη λήξη του υποχρεωτικού πρωινού ωραρίου αποχωρούν οι μαθητές/ήτριες που δεν παρακολουθούν το Ολοήμερο Πρόγραμμα με προτεραιότητα στην αποχώρηση για τα παιδιά των μικρών τάξεων.

Κανένας μαθητής και καμία μαθήτρια δεν παραμένει στο χώρο του σχολείου μετά τη λήξη του υποχρεωτικού πρωινού προγράμματος αν δεν είναι εγγεγραμμένος/η στο Ολοήμερο Πρόγραμμα.

Γονέας – κηδεμόνας που για ιδιαίτερους λόγους κάποια ημέρα αδυνατεί να παραλάβει τον μαθητή κατά την αποχώρησή του από το σχολείο υποχρεούται να ενημερώσει το Διευθυντή του σχολείου ή τον εκπαιδευτικό της τάξης του, ώστε να ληφθούν τα απαραίτητα μέτρα για την ασφάλεια του μαθητή.

Η ευθύνη για την ασφάλεια των παιδιών, μετά το ωράριο λειτουργίας, ανήκει αποκλειστικά στο γονέα ή κηδεμόνα. Οι γονείς είναι υποχρεωμένοι να γνωρίζουν το ωράριο των παιδιών τους και να ενημερώνονται από τις ανακοινώσεις του σχολείου.  
  
Οι ενήλικες που συνοδεύουν τα παιδιά  κατά την αποχώρησή τους, πρέπει να προσέρχονται έγκαιρα  και να περιμένουν έξω από την είσοδο του σχολείου για τα παραλάβουν. Κάθε καθυστέρηση δημιουργεί κινδύνους για την ασφάλεια των μαθητών που σχολούν, αλλά και για όσους συνεχίζουν το μάθημα.  
  
Οι μαθητές όλων των τάξεων του Πρωινού Προγράμματος αποχωρούν κάθε μέρα στις 13:15.

Η αποχώρηση των μαθητών από το προαιρετικό Ολοήμερο Πρόγραμμα γίνεται την ώρα που οι γονείς έχουν δηλώσει (15:00, 16:00). Για οποιαδήποτε αλλαγή ενημερώνεται η Διευθύντρια και ο υπεύθυνος εκπαιδευτικός.

Η είσοδος του σχολείου δεν ανοίγει σε καμία άλλη περίπτωση εκτός των προβλεπόμενων ωρών χωρίς άδεια της Διεύθυνσης ή του εφημερεύοντος εκπαιδευτικού.

**Προσευχή**

Όλοι οι εκπαιδευτικοί και οι μαθητές συμμετέχουν με σεβασμό  στην πρωινή προσευχή, η οποία γίνεται με ευθύνη των εφημερευόντων εκπαιδευτικών. Ετερόδοξοι και αλλόθρησκοι μαθητές έχουν δικαίωμα να μη μετέχουν σ’ αυτήν, όμως οφείλουν να βρίσκονται στο χώρο του σχολείου και να σέβονται την ιερότητα της στιγμής.

**Σχολική τσάντα**

Οι μαθητές οφείλουν να έχουν μαζί τους τα βιβλία, τα τετράδια και τις εργασίες  ΜΟΝΟ των μαθημάτων της ημέρας σύμφωνα με τη σχετική εγκύκλιο του Υπουργείου Παιδείας. Δεν επιτρέπεται να φέρνουν στο σχολείο παιχνίδια κάθε είδους, ηλεκτρονικές συσκευές (ειδικά καταγραφής ήχου και εικόνας), κινητά τηλέφωνα και αντικείμενα αξίας σύμφωνα με σχετική εγκύκλιο του Υπουργείου Παιδείας.

Για κάθε απώλεια κινητών τηλεφώνων και λοιπών ηλεκτρονικών συσκευών ή αντικειμένων αξίας και μεγάλων χρηματικών ποσών, το σχολείο δεν φέρει καμία ευθύνη.

**Κανόνες συμπεριφοράς μαθητών**

Βασικός στόχος της σχολικής κοινότητας για την προώθηση του παιδαγωγικού έργου είναι η ανάπτυξη σε κάθε μαθητή της ικανότητας της αυτοπειθαρχίας στην τήρηση των κανόνων. Όλα τα μέρη της σχολικής κοινότητας πρέπει να σέβονται και να τηρούν τον κανονισμό λειτουργίας του σχολείου. Όλοι πρέπει να γνωρίζουν ποια συμπεριφορά είναι ανεκτή και ποια όχι από το σχολείο.

1**) Κανόνες συμπεριφοράς μέσα στην τάξη.**

Οι μαθητές οφείλουν να έχουν τα απαραίτητα για το πρόγραμμά τους και να μην τα ξεχνούν συχνά.

Κάθομαι στη θέση μου και ετοιμάζω τα πράγματά μου χωρίς καθυστερήσεις.

Προσέχω την ώρα του μαθήματος και δεν ενοχλώ τους συμμαθητές μου.

Αν δεν καταλαβαίνω κάτι, ζητώ τον λόγο ευγενικά για να μου λυθεί η απορία.

Συνεργάζομαι με τους συμμαθητές μου.

Σέβομαι και ενθαρρύνω την προσπάθεια των συμμαθητών μου και γενικά συμπεριφέρομαι στους άλλους όπως θέλω να μου συμπεριφέρονται κι εκείνοι.

Αν έχω σοβαρό λόγο να βγω έξω, ζητώ διακριτικά την άδεια.

Η συμπεριφορά των  μαθητών και των μαθητριών πρέπει να είναι ευγενική και όχι βίαιη.

Λεκτική και σωματική βία απαγορεύεται κάτω από οποιεσδήποτε συνθήκες.

2) **Κανόνες συμπεριφοράς στο διάλειμμα**

Κατά τη διάρκεια του διαλείμματος οι μαθητές/ήτριες οδηγούνται από τους εκπαιδευτικούς στο προαύλιο χωρίς να τρέχουν στις σκάλες και στους άλλους χώρους του σχολείου.

Δεν επιτρέπεται η παραμονή των μαθητών στις αίθουσες ή στους διαδρόμους. Κανένας μαθητής και για κανένα λόγο δεν μένει μέσα στην αίθουσα μόνος του. Σε περίπτωση κακοκαιρίας ορίζεται από το Σύλλογο Διδασκόντων ο χώρος παραμονής των μαθητών.

Το διάλειμμα είναι χρόνος παιχνιδιού κι ανάπτυξης κοινωνικών σχέσεων, αλλά και χρόνος ικανοποίησης σωματικών αναγκών (φαγητό / τουαλέτα).

Την ώρα του διαλείμματος κινούμαι και παίζω στους χώρους που έχουν οριστεί.

Οι μαθητές οφείλουν να προστατεύουν και να σέβονται τον εαυτό τους και τους συμμαθητές τους και να βοηθούν τα παιδιά των μικρών τάξεων.

Φροντίζουν να πετούν τα σκουπίδια τους στους κάδους, ώστε το σχολείο να διατηρείται καθαρό.

Προσέχουν το χώρο και τα υλικά  του σχολείου. Κάθε καταστροφή, εκτός από τη δυσκολία και το κόστος αποκατάστασης, ασχημίζει και υποβαθμίζει το χώρο που ζουν και λειτουργούν καθημερινά.

Χρησιμοποιούν τις τουαλέτες για τις φυσικές τους ανάγκες και τηρούν τους στοιχειώδεις κανόνες υγιεινής (τα χαρτιά στους κάδους, πλύσιμο χεριών, κλείσιμο βρύσης). Δεν ενοχλούν τα άλλα παιδιά που βρίσκονται στον ίδιο χώρο.

Οι μαθητές παίζουν χωρίς να διαπληκτίζονται και για οποιοδήποτε πρόβλημα, που είναι πιθανόν να αντιμετωπίσουν, απευθύνονται στους εφημερεύοντα εκπαιδευτικό που βρίσκεται στον αύλειο χώρο.

Μόλις χτυπήσει το κουδούνι, οι μαθητές έχουν ήδη τελειώσει το φαγητό τους κι έχουν τακτοποιήσει τις ανάγκες τους. Προσέρχονται στις αίθουσες χωρίς να τρέχουν ή να σπρώχνονται (ή παραμένουν σε γραμμές στο προαύλιο σε περίπτωση που έχουν Γυμναστική).

3) **Κατά τη λήξη των μαθημάτων και την αποχώρηση από την αίθουσα**

Ετοιμάζω την τσάντα μου και αφήνω το θρανίο μου καθαρό.

Παίρνω τα προσωπικά μου είδη (μπουφάν, μπλούζες) για τα οποία είμαι υπεύθυνος.

Περιμένω την άδεια του δασκάλου για να αποχωρήσω.

Περιμένω στον χώρο που έχει οριστεί για την αναχώρηση μέχρι να έρθουν να με παραλάβουν οι δικοί μου άνθρωποι.

4**) Γενικοί κανόνες**

Διατηρώ τα βιβλία και τα τετράδιά μου καθαρά και τακτοποιημένα και βάζω στην τσάντα μου μόνο τα απαραίτητα σύμφωνα με το πρόγραμμα.

Φροντίζω για τη διατήρηση της καθαριότητας όλων των χώρων.

Προσέχω και δεν προκαλώ φθορές στα πράγματα του σχολείου μου (θρανία, καρέκλες, πίνακες, τοίχους). Όταν ο μαθητής προκαλέσει φθορά στη σχολική περιουσία, ο γονέας ή κηδεμόνας υποχρεούται να την αποκαταστήσει.

Σέβομαι τα πράγματα των συμμαθητών μου όπως τα δικά μου και, αν βρω κάτι που δεν μου ανήκει, το παραδίδω στο δάσκαλό μου.

Συμπεριφέρομαι με ευγένεια και σεβασμό προς όλους.

Προσφέρω τη βοήθειά μου σε όσους τη χρειάζονται.

Συμμετέχω ενεργά σε όλες τις δραστηριότητες – εκδηλώσεις του σχολείου.

5) **Παραβατική Συμπεριφορά**

Ως παραβατική συμπεριφορά, που δεν συνάδει με το πνεύμα και τις αρχές του Σχολείου, ορίζονται:

Η σωματική και η λεκτική βία προς οποιοδήποτε μέλος της σχολικής κοινότητας

Η φθορά των χώρων και της κινητής περιουσίας του σχολείου (έπιπλα κ.λπ.).

Η κλοπή αντικειμένων των συμμαθητών ή υλικών του σχολείου.

Η παραβίαση των δικαιωμάτων των συμμαθητών.

Η παρεμπόδιση της διεξαγωγής του μαθήματος είτε λόγω ανάρμοστης συμπεριφοράς είτε λόγω ελλιπούς προετοιμασίας ή παρακολούθησης.

Ως συνέπεια της παραβατικής συμπεριφοράς επιβάλλονται πειθαρχικά μέτρα στο μαθητή ή στη μαθήτρια ανάλογα με την πράξη του / της από τους εκπαιδευτικούς, τη Διεύθυνση και τον Σύλλογο Διδασκόντων. Συνοπτικά τα στάδια επιβολής των πειθαρχικών ποινών σε μαθητή που έχει συστηματικά παραβατική συμπεριφορά είναι:

**1ο Στάδιο**

Παρατήρηση από τον/την εκπαιδευτικό (1η και 2η)

Επίπληξη από τον/την εκπαιδευτικό

Παρατήρηση από τη Διεύθυνση και τηλεφωνική ενημέρωση του γονέα ή κηδεμόνα.

Επίπληξη από τη Διεύθυνση και κλήση του γονέα ή κηδεμόνα στο σχολείο για κοινή αντιμετώπιση του προβλήματος και καταγραφή του συμβάντος.

**2ο  Στάδιο**

Εάν παρά τη λήψη των παραπάνω πειθαρχικών μέτρων, ο μαθητής δε βελτιώσει τη συμπεριφορά του και συνεχίζει να παρουσιάζει την ίδια παραβατικότητα, τότε το θέμα παραπέμπεται προς συζήτηση στο Σύλλογο Διδασκόντων, ο οποίος καλείται να αντιμετωπίσει το πρόβλημα και προχωρεί στις παρακάτω ενέργειες:

Καλεί τους γονείς ή κηδεμόνες του/της μαθητή/ήτριας και μαζί προσπαθούν να αντιμετωπίσουν το πρόβλημα.

Καλεί το Συντονιστή Εκπαίδευτικού Έργου, ο οποίος αφού ενημερωθεί για τα περιστατικά, συνεργάζεται με τους γονείς ή κηδεμόνες και από κοινού επιχειρούν την επίλυση του θέματος.

Έχει τη δυνατότητα, αν το κρίνει σκόπιμο, να ζητήσει τη βοήθεια παιδοψυχολόγου ή άλλου ειδικού επιστήμονα με τη σύμφωνη γνώμη και συνεργασία του γονέα ή κηδεμόνα.

Μετά την αναλυτική εξέταση του θέματος και τη λήψη όλων των απαιτούμενων μέτρων,  ο Σύλλογος Διδασκόντων παίρνει την τελική απόφαση. Μπορεί να αποφασίσει, αν το πρόβλημα είναι ιδιαίτερα σοβαρό και επαναλαμβανόμενο, την αλλαγή τμήματος του μαθητή ή την αλλαγή σχολικού περιβάλλοντος.

Οι σωματικές ποινές δεν επιτρέπονται.

Σε συμβάντα που περιλαμβάνουν βεβαιωμένη φθορά των χώρων ή της κινητής περιουσίας του σχολείου ή ακόμα και υλικά άλλων μαθητών/τριών, οι γονείς του μαθητή ή της μαθήτριας οφείλουν, αφού ενημερωθούν, να επιδιορθώσουν τη ζημιά.

**Τα δικαιώματα των μαθητών**

Κάθε μαθητής δικαιούται:

Να απολαμβάνει τον σεβασμό των εκπαιδευτικών και των συμμαθητών του τόσο κατά την ώρα του μαθήματος στην τάξη, όσο και κατά τον χρόνο εκτός τάξης (διαλείμματα, μετακίνηση με τα σχολικά λεωφορεία, περίπατοι, εκδρομές κ.τ.λ.).

Να ζητά διευκρινίσεις για το μάθημα, να διατυπώνει σκέψεις και κρίσεις, να εκφράζει απορίες και γενικότερα να επιδιώκει την πληρέστερη κατανόηση του μαθήματος.

Να αναλαμβάνει εργασίες για αντικείμενα που τον ενδιαφέρουν και να ζητά τη βοήθεια των εκπαιδευτικών  του για τη μέθοδο, τον σχεδιασμό, τις βιβλιογραφικές πηγές κ.τ.λ.

Να παίρνει μέρος σε όλες τις σχολικές και εξωσχολικές δραστηριότητες του σχολείου (εκδρομές, θεατρικές επισκέψεις, ανταλλαγές, σχολικές γιορτές, κ.τ.λ.)

Μέσα σ’ ένα δημοκρατικό περιβάλλον να εκφράζει την άποψή του.

Να συμμετέχει δημιουργικά στην ομάδα του.

Να παίζει και να ψυχαγωγείται κατά την ώρα των διαλειμμάτων.

Να  χρησιμοποιεί τους χώρους και τα μέσα του σχολείου.

Να επαινείται και να αμείβεται ηθικά για κάθε προσπάθεια που καταβάλλει προς όφελος δικό του ή των συμμαθητών του.

Να του παρέχεται περιβάλλον ψυχολογικής και σωματικής ασφάλειας.

**ΕΠΙΔΟΣΗ ΚΑΙ ΑΞΙΟΛΟΓΗΣΗ ΜΑΘΗΤΩΝ**

Η οργάνωση της σχολικής ζωής, το κλίμα μέσα και έξω από την τάξη, η επικοινωνία ανάμεσα στα μέλη της σχολικής κοινότητας διαμορφώνουν το πλαίσιο μέσα στο οποίο είναι ανάγκη να ενταχθεί ο μαθητής. Το θετικό περιβάλλον στο σχολείο είναι πολύ σημαντικό διότι διαμορφώνει, κατά κύριο λόγο, τη συμπεριφορά, τη σχολική επίδοση, τις αξίες που έχει ανάγκη ο μαθητής για την αποδοχή και την αναγνώρισή του από τη σχολική κοινότητα.

Κάθε μαθητής αποτελεί μια ιδιαίτερη ξεχωριστή προσωπικότητα και έχει τις δικές του ανάγκες, τα δικά του προβλήματα και τη δική του ψυχοσύνθεση. Αυτό κάνει πολύ δύσκολο και πολυσύνθετο το έργο της διαπαιδαγώγησης και αξιολόγησης του μαθητή.

Ο εκπαιδευτικός οφείλει να παρατηρεί, να κατανοεί και να ερμηνεύει σωστά κάθε πρόβλημα προσαρμογής των μαθητών και αφομοίωσης των κοινωνικών κανόνων. Έτσι κάθε φορά πρέπει να επιλέγει τους κατάλληλους διδακτικούς και παιδαγωγικούς χειρισμούς και να τους προσαρμόζει στις ανάγκες των μαθητών του.

Ο εκπαιδευτικός που γνωρίζει την οικογενειακή και κοινωνική κατάσταση των μαθητών του, αντιμετωπίζει με ευαισθησία και λεπτούς χειρισμούς τα ιδιαίτερα προβλήματά τους.

Ο εκπαιδευτικός με την καθημερινή επαφή και επικοινωνία, φροντίζει να εξασφαλίσει την τάξη, την ησυχία, το ήρεμο κλίμα και την αρμονική συνεργασία όλων. Η αρμονική συνεργασία επιτυγχάνεται με τη δίκαιη συμπεριφορά του εκπαιδευτικού, τον παιδαγωγικό τρόπο επικοινωνίας και τον τρόπο με τον οποίο αξιολογεί τους μαθητές του.

**Η αξιολόγηση των μαθητών συνδιαμορφώνεται από:**

τη συμμετοχή του στο μάθημα και τις καθημερινές εργασίες της τάξης,

την καθημερινή προφορική επίδοσή του στο μάθημα της ημέρας,

την επίδοσή του στις γραπτές επαναληπτικές δοκιμασίες,

την επιμέλεια και τη συνέπεια στις εργασίες που έχει για το σπίτι,

τη συμμετοχή και συμπεριφορά του στην ομάδα που ανήκει,

τη γενική συμπεριφορά του απέναντι στους συμμαθητές και τους δασκάλους του.

 Στο τέλος κάθε τριμήνου ο εκπαιδευτικός αξιολογεί τη συνολική επίδοση των μαθητών του και παραδίδει τη βαθμολογία στον διευθυντή.

Ο Σύλλογος Διδασκόντων αποφασίζει την ημερομηνία κατά την οποία οι γονείς θα ενημερωθούν  για την πρόοδο των παιδιών τους και θα πάρουν τους ελέγχους προόδου.

Η προσέλευση των γονέων και κηδεμόνων στις συναντήσεις που ορίζονται από το σχολείο είναι απαραίτητη.

Ο εκπαιδευτικός ορίζει συγκεκριμένη ημέρα και ώρα κάθε μήνα, κατά την οποία μπορεί κάθε γονέας να ενημερώνεται για την πρόοδο του παιδιού του. Σε περίπτωση ανάγκης ο γονέας ή κηδεμόνας μπορεί να επισκεφτεί τον εκπαιδευτικό, αφού πρώτα τον ενημερώσει τηλεφωνικά για την επίσκεψή του.

**ΕΠΙΣΚΕΨΕΙΣ - ΓΙΟΡΤΕΣ**

 Αποτελούν μέρος της σχολικής ζωής και βοηθούν στην αποτελεσματική πραγματοποίηση του σχολικού έργου, γι αυτό οι μαθητές απουσιάζουν από αυτές μόνο αν έχουν σοβαρό λόγο και ειδοποιούν τον εκπαιδευτικό ή τον διευθυντή. Η συμπεριφορά τους κι οι υποχρεώσεις τους είναι ανάλογες κατά τη διάρκεια των εκδηλώσεων, όπως και στο σχολικό πρόγραμμα. Σε περίπτωση επίσκεψης τηρείται  το σχολικό ωράριο, ενώ σε περίπτωση γιορτής το ωράριο διαμορφώνεται. Για παράδειγμα στις Εθνικές γιορτές ορίζουμε τη διάρκεια της γιορτής και δε λειτουργεί το Ολοήμερο.

**3) ΔΙΔΑΚΤΙΚΟ ΠΡΟΣΩΠΙΚΟ**

Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση, η διδασκαλία και η διαπαιδαγώγηση των μαθητών. Ακόμη ο ρόλος του εκπαιδευτικού μέσα στη σχολική κοινότητα είναι ηγετικός και η επίδρασή του καθοριστική.  Εκτός από τη διδασκαλία των μαθημάτων, διαπαιδαγωγεί με το παράδειγμα και την καθημερινή του παρουσία. Επομένως οι υποχρεώσεις του δεν περιορίζονται μόνο  στην άρτια επιστημονική του κατάρτιση και στην αποτελεσματικότητα της διδασκαλίας του. Επεκτείνονται και πολύ πέρα από αυτά.

Οι εκπαιδευτικοί των Δημοτικών Σχολείων, ως προς την διδακτική και παιδαγωγική λειτουργία τους, ακολουθούν την κείμενη νομοθεσία και, ως προς το εργασιακό τους πλαίσιο, τον Δημοσιοϋπαλληλικό Κώδικα.

Είναι υπεύθυνοι για την τήρηση του Εσωτερικού Κανονισμού Λειτουργίας του Σχολείου και την εύρυθμη διεξαγωγή του σχολικού προγράμματος.

Προσέρχονται έγκαιρα στο σχολείο και δεν παραβιάζουν το χρόνο έναρξης και λήξης των μαθημάτων.

Παρίστανται στην πρωινή προσευχή των μαθητών και φροντίζουν για την ευταξία της τάξης τους.

Με το χτύπημα του κουδουνιού πηγαίνουν προς τις αίθουσες διδασκαλίας.

Δεν επιτρέπουν την έξοδο μαθητή από την αίθουσα για οποιονδήποτε λόγο πλην εξαιρετικής ολιγόλεπτης περίπτωσης.

Ενημερώνουν τους γονείς και κηδεμόνες για το ήθος και την επίδοση των μαθητών τόσο ιδιαιτέρως όσο και ομαδικά σε τακτική βάση και σε ημέρες και ώρες  που καθορίζουν και κοινοποιούν στους γονείς.

Επιμελούνται την ποιοτική διδασκαλία των αντικειμένων τους, με τη χρήση κατάλληλων  εποπτικών μέσων και Η/Υ.

Σέβονται απόλυτα το χρόνο διαλείμματος των μαθητών.

Προσέχουν το ύφος και τη μορφή της γλώσσας που χρησιμοποιούν και συμπεριφέρονται με σεβασμό προς τους μαθητές.

Οι διδάσκοντες την τελευταία ώρα του προγράμματος προτρέπουν τους μαθητές να τοποθετούν τις καρέκλες επάνω στα θρανία, για να διευκολύνεται ο καθαρισμός. Αποχωρούν τελευταίοι από την τάξη την ώρα της λήξης.

Οφείλουν, και όταν ακόμη δεν είναι εφημερεύοντες, να ελέγχουν τους μαθητές, όταν  αντιλαμβάνονται οποιαδήποτε εκτροπή τους.

Φροντίζουν για την ασφάλεια των μαθητών και την τήρηση της τάξης κατά τη διάρκεια της παραμονής τους στο σχολείο και κατά την πραγματοποίηση εκδηλώσεων, που γίνονται με ευθύνη του σχολείου.

Εξασφαλίζουν την ευταξία μέσα στην αίθουσα διδασκαλίας και στο σχολικό χώρο με τήρηση των κανόνων δημοκρατικής συμπεριφοράς. Παράλληλα προσπαθούν να ευαισθητοποιήσουν τους μαθητές σε θέματα που αφορούν την καθαριότητα, την υγιεινή και την αισθητική του χώρου στον οποίο φοιτούν.

 Καλλιεργούν συνειδητά το αίσθημα της αυτοπειθαρχίας και της κοινωνικής συνείδησης στους μαθητές.

Σέβονται την προσωπικότητα, τις ιδιαίτερες ανάγκες και τις κοινωνικές, πολιτιστικές, θρησκευτικές ή φυλετικές ιδιαιτερότητες του μαθητή.

Η δίκαιη συμπεριφορά του εκπαιδευτικού πρέπει να επιβεβαιώνεται καθημερινά στην πράξη με τα εξής στοιχεία:

τρόπος αντιμετώπισης του μαθητή,

τρόπος αξιολόγησης και βαθμολόγησης,

τρόπος με τον οποίον εκτονώνει τις εντάσεις, που παρουσιάζονται στο τμήμα,

η αποφασιστικότητα με την οποία αντιμετωπίζονται οι δυσλειτουργίες.

Η γνώση της οικογενειακής και της κοινωνικής κατάστασης των μαθητών είναι πολλαπλά χρήσιμη για τον εκπαιδευτικό και τον βοηθά στο έργο του, γιατί του επιτρέπει να αντιμετωπίσει με ευαισθησία και λεπτούς χειρισμούς τα ιδιαίτερα προβλήματα των μαθητών του και να κατανοήσει τη συναισθηματική και ψυχολογική κατάστασή τους. Η ενημέρωσή του πάνω σε θέματα υγείας των μαθητών του κρίνεται απολύτως αναγκαία, γιατί θα του επιτρέψει να προσαρμόσει ανάλογα τη συμπεριφορά του και θα τον προφυλάξει από πιθανά ατοπήματα στις σχέσεις του μαζί τους.

Αναφέρουν στον Διευθυντή του σχολείου κάθε υποψία που έχουν για τυχόν οικογενειακή κακοποίηση μαθητή και φροντίζουν να ενημερώνονται για άλλα προβλήματα υγείας ή ιδιαιτερότητες των μαθητών τους.

Φροντίσουν να ενημερώνονται για την οικονομική και κοινωνική κατάσταση των οικογενειών των μαθητών τους.

Οι εκπαιδευτικοί φροντίζουν για την ασφάλεια των μαθητών κατά τη διάρκεια της παραμονής τους στο σχολείο και κατά την πραγματοποίηση εκδηλώσεων που γίνονται με ευθύνη του σχολείου. Ιδιαίτερη φροντίδα καταβάλλεται κατά την είσοδο και την αποχώρηση των μαθητών από το σχολείο, κατά τη διάρκεια των διαλειμμάτων καθώς και κατά την απομάκρυνσή τους από την αίθουσα διδασκαλίας.

Προβλήματα που μπορούν να αντιμετωπιστούν μέσα στο τμήμα δεν πρέπει να μεγεθύνονται φθάνοντας μέχρι τη Διεύθυνση.

Σε περίπτωση συμμετοχής σε απεργία ή στάση εργασίας ενημερώνουν τη Δ/νση του σχολείου από την προηγούμενη ημέρα ή αυθημερόν πριν από τις 8 π.μ. Σε περίπτωση μη ενημέρωσης θα θεωρούνται απόντες.

Τηρούν την απαραίτητη εχεμύθεια σχετικά με τις αποφάσεις και συζητήσεις στον Σύλλογο Διδασκόντων  για τις επιδόσεις ή τη συμπεριφορά των μαθητών και για κάθε άλλο θέμα που αφορά συμβάντα στον χώρο του σχολείου.

Συνεργάζονται μεταξύ του, ειδικά όταν διδάσκουν στο ίδιο τμήμα, και σέβονται τις απόψεις όλων των συναδέλφων χωρίς να υποτιμούν το διδακτικό αντικείμενο κανενός.

Οι εκπαιδευτικοί με την εν γένει συμπεριφορά τους οφείλουν να συνεισφέρουν στη διαμόρφωση ήρεμου, ευχάριστου και συνεργατικού κλίματος μέσα στο σχολείο. Πρέπει να διαθέτουν αξιοπρέπεια και κύρος που συμβιβάζονται με το ρόλο τους. Τις μεταξύ τους σχέσεις είναι απαραίτητο να τις διέπει ο αμοιβαίος σεβασμός και να τις χαρακτηρίζει η ειλικρινής, συναδελφική και ανθρώπινη επικοινωνία. Ανάλογη σχέση συνεργασίας και επικοινωνίας πρέπει επίσης να καλλιεργείται ανάμεσα σε αυτούς και το Διευθυντή του σχολείου.

**4) Ο ΔΙΕΥΘΥΝΤΗΣ ΤΟΥ ΣΧΟΛΕΙΟΥ**

Ο Διευθυντής επιβάλλεται να έχει ενεργή συμμετοχή στη ζωή του σχολείου, να έχει άριστη γνώση της εκπαιδευτικής νομοθεσίας και να επιμελείται την εφαρμογή της από όλα τα μέλη της εκπαιδευτικής κοινότητας.

Ειδικότερα:

Καθοδηγεί τη σχολική κοινότητα, ώστε να θέσει υψηλούς στόχους και να εξασφαλίσει τις προϋποθέσεις επίτευξής τους για ένα σχολείο λειτουργικό, δημοκρατικό και ανοιχτό στην κοινωνία.

Δημιουργεί κλίμα αμοιβαίας κατανόησης και εκτίμησης ανάμεσα σε αυτόν και τους εκπαιδευτικούς και εξασφαλίζει τη συναίνεση και τη συνεργασία.

Ασκεί με δικαιοσύνη, σύνεση και δημοκρατικό πνεύμα τα καθήκοντά του παρακινώντας τους εκπαιδευτικούς στην ανάπτυξη πρωτοβουλιών και ενθαρρύνοντας τους να καινοτομούν στην τάξη.

Είναι υπεύθυνος για την ομαλή λειτουργία του σχολείου και το συντονισμό της σχολικής ζωής. Φροντίζει για τη λήψη κάθε μέτρου, το οποίο συμβάλλει στην καλύτερη λειτουργία του σχολείου.

.

Έχει την παιδαγωγική ευθύνη για τη διαμόρφωση θετικού, δημοκρατικού κλίματος στο σχολείο και για την ανάπτυξη αρμονικών σχέσεων ανάμεσα στα μέλη της σχολικής κοινότητας.

Επικοινωνεί με τους μαθητές συχνά και επιτρέπει την πρόσβαση στο Γραφείο του αποφεύγοντας το αυταρχικό στιλ εξουσίας και τη χρήση προσβλητικών εκφράσεων ή υποτιμητικής και απαξιωτικής συμπεριφοράς απέναντί τους.

Συνεργάζεται με τους γονείς και το Σύλλογο Γονέων και Κηδεμόνων σε τακτική βάση φροντίζοντας να συγκαλεί κανονικά τις συνεδριάσεις των συλλογικών οργάνων.

Είναι υπεύθυνος μαζί με τους εκπαιδευτικούς για την καθαριότητα και αισθητική των χώρων του διδακτηρίου, καθώς και για την προστασία της υγείας και ασφάλειας των μαθητών.

Φροντίζει να καλύπτονται οι διδακτικές ώρες σε περίπτωση απουσίας εκπαιδευτικού, τροποποιώντας το ημερήσιο πρόγραμμα διδασκαλίας, αναθέτοντας την κάλυψη του κενού σε διαθέσιμο εκπαιδευτικό ή κατ’ άλλον τρόπο και πάντα μέσα στο γράμμα και το πνεύμα της κείμενης νομοθεσίας.

Σε συνεργασία με τους διδάσκοντες καταρτίζει το πρόγραμμα ενημέρωσης των γονέων.

Ο Διευθυντής φροντίζει ώστε στην επικοινωνία του με τους εκπαιδευτικούς του σχολείου, τους γονείς, τους μαθητές και τα άλλα μέλη της σχολικής κοινότητας να εξασφαλίζει την «έντιμη» διοικητικά και παιδαγωγικά σχέση, να αναγνωρίζει και να κατοχυρώνει το ρόλο της κάθε πλευράς.

**5) ΣΧΟΛΙΚΗ ΙΣΤΟΣΕΛΙΔΑ**

**Η ηλεκτρονική διεύθυνση της Ιστοσελίδας του σχολείου μας.**

[**http://dim-menid.ait.sch.gr/**](http://dim-menid.ait.sch.gr/)

Το σχολείο μας διαθέτει και λειτουργεί επίσημη ιστοσελίδα στη βάση του Πανελλήνιου Σχολικού Δικτύου (ΠΣΔ). Για κάθε άλλη ιστοσελίδα που εμφανίζεται με τα στοιχεία του σχολείου μας στο Διαδίκτυο ο Διευθυντής και το διδακτικό προσωπικό δε φέρουν καμία ευθύνη.

Κάθε εκπαιδευτικός του σχολείου μπορεί να αναρτά σε συνεννόηση με τον Διευθυντή και τον διαχειριστή της ιστοσελίδας του σχολείου μας ό,τι θεωρεί σχετικό με το εκπαιδευτικό έργο του σχολείου. Οι αναρτήσεις των εκπαιδευτικών γίνονται επώνυμα και αυτοί φέρουν την ευθύνη γι΄αυτές. Με ευθύνη των εκπαιδευτικών μπορεί να γίνονται αναρτήσεις και από τους μαθητές της τάξης τους. Και σε αυτή την περίπτωση την ευθύνη της ανάρτησης έχει ο εκάστοτε εκπαιδευτικός και όχι οι μαθητές.

Στην ιστοσελίδα του σχολείου μας μπορούν εάν το επιθυμούν να αναρτώνται και ανακοινώσεις που επιθυμεί να δημοσιοποιήσει ο Σύλλογος Γονέων και Κηδεμόνων, αφού πρώτα έρθουν σε επικοινωνία με τον διαχειριστή της.

Ο Διευθυντής, ο διαχειριστής ιστοσελίδας αλλά και το υπόλοιπο προσωπικό του σχολείου μεριμνά για την ασφάλεια των ευαίσθητων προσωπικών δεδομένων των μαθητών στο Διαδίκτυο και ακολουθεί τις σχετικές οδηγίες του ΠΣΔ.

**6) ΠΡΟΣΩΠΙΚΟ ΚΑΘΑΡΙΟΤΗΤΑΣ**

Η/Ο καθαρίστρια/τής οφείλει να βρίσκεται στο σχολείο στο καθορισμένο ωράριο της/του και να ασκεί σχολαστικά τα καθήκοντά της/του.

Η/Ο καθαρίστρια/τής οφείλει να ασφαλίζει κάθε υλικό που τυχόν μπορεί να βλάψει τους μαθητές και να κρατά την αποθήκη της/του πάντα κλειδωμένη.

Απευθύνεται στον Διευθυντή για τα τυχόν προβλήματά της/του και δέχεται παρατηρήσεις και εντολές για το έργο της μόνο από αυτόν.

Οι εκπαιδευτικοί δεν απευθύνονται στην/στον καθαρίστρια/στή για ό,τι σχετίζεται με το έργο της/του αλλά αναφέρουν τις παρατηρήσεις τους στον Διευθυντή για τα περαιτέρω.

 Η/Ο καθαρίστρια/τής οφείλει να απευθύνεται στους μαθητές και τους εκπαιδευτικούς με τον δέοντα σεβασμό και να περιορίζεται αυστηρά στα καθήκοντά της/του.

**7) ΠΟΛΙΤΙΚΗ ΑΜΥΝΑ**

Σε περίπτωση κινδύνου, το διδακτήριο εκκενώνεται σύμφωνα με το σχέδιο, που έχει εκτελεστεί κατά τις ασκήσεις που έχουν πραγματοποιηθεί για την καλύτερη ετοιμότητα προσωπικού και μαθητών.

Στις περιπτώσεις που οι μαθητές/τριες δεν βρίσκονται στις δικές τους αίθουσες, αλλά σε άλλο χώρο του διδακτηρίου, όπως κατά τη διάρκεια του ολοήμερου, ή στην αίθουσα εκδηλώσεων ή στους Η/Υ κ.α. τότε ακολουθούν όσα προβλέπονται από το σχέδιο εκκένωσης.

Διαδικασία εκκένωσης διδακτηρίου

Α΄ ΦΑΣΗ: ΚΑΤΑ ΤΗ ΔΙΑΡΚΕΙΑ ΤΟΥ ΣΥΜΒΑΝΤΟΣ

Κατά τη διάρκεια του συμβάντος ο/η δάσκαλος/α εφαρμόζει τα ανάλογα, για μέσα στην τάξη, μέτρα ασφαλείας.

Πρέπει τα παιδιά να έχουν τη δυνατότητα να κινηθούν ελεύθερα, γρήγορα και με ασφάλεια μέσα στην τάξη.

Β΄ ΦΑΣΗ: ΜΕΤΑ ΤΗ ΛΗΞΗ ΤΟΥ ΣΥΜΒΑΝΤΟΣ

Μετά τη λήξη του συμβάντος τίθεται σε εφαρμογή το σχέδιο εκκένωσης του διδακτηρίου.

Ο/η δάσκαλος/α βάζει σε γραμμή τα παιδιά, ανοίγει την πόρτα της αίθουσας και περιμένει εκεί οδηγίες από τον υπεύθυνο ασφαλείας του ορόφου.

ΕΙΝΑΙ ΑΠΑΡΑΙΤΗΤΟ ΝΑ ΥΠΑΡΧΕΙ ΟΣΟ ΤΟ ΔΥΝΑΤΟΝ ΗΣΥΧΙΑ ΩΣΤΕ ΝΑ ΑΚΟΥΓΟΝΤΑΙ ΟΙ ΟΔΗΓΙΕΣ ΣΥΝΤΟΝΙΣΜΟΥ ΚΑΙ ΟΡΓΑΝΩΣΗΣ.

Όταν πάρει την άδεια κατευθύνεται προς την ΕΞΟΔΟ.

Ακολουθεί τη σειρά εκκένωσης των αιθουσών που ορίζεται στον πίνακα προτεραιότητας του κτιρίου.

Επιβλέπει ώστε τα παιδιά να κινούνται στην ΕΞΟΔΟ με τον τρόπο που έχουν διδαχθεί, ΓΡΉΓΟΡΑ ΑΛΛΑ ΟΧΙ ΤΡΕΧΟΝΤΑΣ.

Κατευθύνεται στον ορισμένο υπαίθριο χώρο όπου ΣΥΓΚΕΝΤΡΩΝΕΙ το τμήμα του.

ΚΑΜΙΑ ΑΙΘΟΥΣΑ ΔΕΝ ΕΚΚΕΝΩΝΕΤΑΙ ΧΩΡΙΣ ΤΗΝ ΑΔΕΙΑ ΚΑΙ ΤΟ ΣΥΝΤΟΝΙΣΜΟ ΤΩΝ ΥΠΕΥΘΥΝΩΝ ΑΣΦΑΛΕΙΑΣ.

Τα τμήματα που ήδη βρίσκονται στην αυλή κατευθύνονται στον ορισμένο χώρο συγκέντρωσης.

Χρήσιμες πληροφορίες

Ακόμη και μετά από έναν ισχυρό σεισμό, υπάρχει επαρκής χρόνος για την ασφαλή εκκένωση του διδακτηρίου αρκεί να γίνει συντονισμένα.

Για να επιτευχθεί αυτό απαιτούνται: άριστη γνώση του σχεδίου, πιστή εφαρμογή και αρκετή εξάσκηση.

Ο πανικός, η βιασύνη και οι αψυχολόγητες ενέργειες, είναι οι κύριοι υπεύθυνοι για τα περισσότερα ατυχήματα που συμβαίνουν και ΟΧΙ ΤΟ ΙΔΙΟ ΤΟ ΓΕΓΟΝΟΣ!

**8) ΙΣΧΥΣ ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ**

Ο παρών «εσωτερικός κανονισμός λειτουργίας», είναι σύμφωνος με την ισχύουσα νομοθεσία, τις εγκυκλίους και οδηγίες των εκπαιδευτικών αρχών, τις αποφάσεις συλλογικών οργάνων (Σύλλογοι Διδασκόντων κλπ.). Αν από το νόμο ή την εμπειρία εφαρμογής του προκύψει ανάγκη επανεξέτασής του, το σχολείο είναι υποχρεωμένο να προβεί στην τροποποίησή του.

**Ο Διευθυντής και το Διδακτικό Προσωπικό του σχολείου.**